謝公定以所藏文與可詩示其孫驥有詩次韻
作者：蘇過
朝代：宋

paragraphs: 骨冷能詩庾開府，妙句天成醉翁許。
醉翁已作神清游，伯牙絕弦空千古。
謝翁家無甔石儲，獨富牙籤收繭楮。
詩豪遺墨宛在世，不與□□俱化土。
後生無復見老師，句法凜然猶可度。
幼孫風流自一種，疑是江東王謝伍。
君不見西京柱下太史公，留滯周南嘆無補。
傳家有子能續業，執手潸然只虛語。
子孫他日繼文翁，太史家風爾乎取。